《喜雨次韵翁常之苦热吟》
宋代·许及之

羲和不弭驭，炎帝方秉机。孰不爱赵衰，谁肯触武威。

岂知铄金石，乃得齐璿玑。鹿角甫云解，葵箑无停挥。

万宝成南讹，一枕安北扉。殿閤施馀薰，茅茨溥增辉。

鼎鼎百年内，咄咄七十稀。临流抒我怀，新浴振我衣。

雷雨急生凉，天恩觉沦肌。诗来取静胜，句到不吾欺。

盛服思客位，重铠念边陲。当暑如怀秋，秋至勿兴悲。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。